次韻酬尹少稷
作者：王洋
朝代：宋

paragraphs: 尹子於爲文，跳弄同戲劇。
舉頭發天藏，俛首取地蟄。
誰謂熱洛河，可使當劉秩。
揮毫射虎豹，引手唾決拾。
馭風千里空，命的一箭疾。
吾意召雷霆，已下六丁敕。
置之西崑山，歌樂華胥國。
遂令長吟哦，姓名注瑤籍。
置之風露場，不飲亦不食。
鸞鶴迎玉簫，雲漢配靈匹。
雄辭水翻瓴，壯勢虎挾乙。
剪裁霜月明，窺探化工密。
少留千首詩，聊示萬人敵。
不然薦清廟，三歎奉寥閴。
未驚鄒海濤，已過髠轂炙。
竊料充選拔，數塗當處一。
恐緣奉髙堂，薪芼事朝夕。
且安顔氏瓢，未縱參軍逸。
我意似子才，終難守環壁。